Jólamynd Bíó Paradísar 2019 er Á Skjön , er heimildamynd í fullri lengd um Magnús Pálsson , hljóðskúlptúrista . Hefjast sýningar á annan í jólum og standa fram á nýja árið . Höfundur er Steinþór Birgisson , en framleiðandi Steintún . Magnús gat sér gott orð þegar á áttunda áratug síðustu aldar fyrir leikni sína í því að taka gifsafsteypur af ólíklegustu fyrirbærum á borð við hljóð , tíma , spennu og jafnvel ást . Þegar á leið færði hann sig yfir í fjölbreyttari efnivið og hóf að móta verk sín úr þáttakendum , tíma , skrjáfi smáhluta og hrynjandi mannlegs máls , svo fátt eitt sé nefnt . Í Á Skjön horfir kvikmyndatökuvélin á listamanninn við iðju sína af stuttu færi , hvort sem hann er að glíma við hugmyndir sem enn eru varla til , eða klóra sér í höfðinu yfir gömlum verkum . Fylgst er með ferðalagi nýja efnisins í átt til veruleikans , samhliða því sem listamanninum sjálfum miðar smám saman áfram í ökuferð án augljóss fyrirheits . Magnús er kominn á níræðisaldur og nýtur loks þess meðbyrs sem hann þarf til að færa verk sín upp með sóma í háborgum íslenskar menningar , á Listahátíð í Reykjavík og með Sinfóníuhljómsveit Íslands í Eldborgarsal Hörpu . Þó dagar hins aldna nýlistamanns einkennist öðru fremur af yfirlætislausu vafstri , fer ekki hjá því að dýpri spurningar vakni . Hvert er förinni heitið ? Hvað er list og hvað ekki ? Hvort ber að taka á henni með hvítum hönskum eða berum höndunum ? Hefði fimm ára sonur áhorfandans getað búið til þessi verk ?